**Slintačka a krívačka – základné fakty o chorobe a jej výskyt v Európe.**

Dr.h.c. prof. MVDr. Jana Mojžišová Vaščinec, PhD.

Katedra epizootológie, parazitológie a ochrany spoločného zdravia

Univerzita veterinárskeho lekárstva a farmácie v Košiciac*h*

Slintačka a krívačka (FMD) je jedno s najnákazlivejších vírusových ochorení hospodárskych zvierat s obrovskými socio-ekonomickými dopadmi na hospodárstvo krajiny. Ochorenie postihuje hovädzí dobytok, ošípané, ovce, kozy a iné párnokopytníky. Choroba je zriedkavo smrteľná u dospelých zvierat, ale často dochádza k vysokému úhynu mladých zvierat v dôsledku myokarditídy alebo, ak je matka nakazená chorobou, nedostatku mlieka.

Slintačka a krívačka je choroba uvedená v zozname WOAH a musí sa hlásiť tak ako je uvedené v Kódexe zdravia suchozemských zvierat (*Terrestrial Animal Health Code*). Je to tzv. cezhraničná choroba zvierat (TAD), ktorá závažne ovplyvňuje produkciu hospodárskych zvierat a narúša regionálny a medzinárodný obchod so zvieratami a živočíšnymi produktmi. Prevencia slintačky a krívačky závisí, okrem iných opatrení, aj od existencie systémov včasného zisťovania a varovania a vykonávania účinného dohľadu. Slintačka a krívačka bola prvou chorobou, pre ktorú WOAH vytvorila oficiálny zoznam členských krajín bez výskytu choroby a stanovila uznanie oficiálneho štatútu. Krajiny môžu byť oficiálne uznané za oblasti bez výskytu choroby buď ako celok alebo vo vymedzených zónach.

**Pôvodca**

Slintačku a krívačku spôsobuje aftovírus z čeľade Picornaviridae*.* Existuje sedem vírusových sérotypov (A, O, C, SAT1, SAT2, SAT3 a Asia1). Sérotyp C vírusu FMDV nebol v sieti referenčných laboratórií WOAH/FAO pre slintačku a krívačku izolovaný od roku 2004 a odvtedy neboli do WOAH nahlásené žiadne prípady výskytu sérotypu C. Ostatné sérotypy sa vyskytujú v rôznych krajinách a územiach na celom svete. Každý sérotyp si vyžaduje špecifickú vakcínu, ktorá zabezpečí imunitu očkovaného zvieraťa. Všetkých sedem sérotypov bolo zistených aj u voľne žijúcich zvierat. Africké byvoly (*Syncerus caffer*) sú dôležitými prenášačmi FMDV.

Z hľadiska vlastností vírusu a jeho prežívania, odolnosti voči fyzikálnym a chemickým faktorom (WOAH, technical diseases card) je potrebné vedieť, že:

– Vírus prežíva pri chladničkovej teplote aj pri zmrazení. Je inaktivovaný až pri teplote nad 50 °C. Zahrievanie mäsa na teplotu 70 °C v jadre mäsa po dobu najmenej 30 minút vírus inaktivuje.

– Vírus je rýchlo inaktivovaný pri pH <6.0 alebo >9.0.

– Dezinfekčné látky inaktivujúce vírus sú hydroxid sodný (2 %), uhličitan sodný (4 %),

kyselina citrónová (0,2 %), kyselina octová (2 %), chlórnan sodný (3 %), peroxymonosíran draselný/chlorid sodný (1 %) a oxid chloričitý. Vírus je odolný voči jodoforom, kvartérnym amóniovým zlúčeninám a fenolu, najmä v prítomnosti organických látok.

– Prežívanie vírusu : Zničí sa vo svalovom tkanive pri pH < 6,0 t.j. po *rigor mortis*, ale prežíva v iných tkanivách, u ktorých zostáva neutrálne pH, vrátane lymfatických uzlín a kostnej drene a po zmrazení. Zvyškový vírus môže prežiť v mlieku a mliečnych výrobkoch po jedinom cykle pasterizácie (72 °C), ale je inaktivovaný pasterizáciou pri veľmi vysokej teplote. Prežije sušenie a môže pretrvávať niekoľko dní až týždňov v organickej hmote pri vlhkých a nízkych teplotách. V kontaminovanom krmive a prostredí môže pretrvávať až 1 mesiac v závislosti od teploty a podmienok pH.

**Prenos a šírenie**

Vírus slintačky a krívačky sa nachádza vo všetkých výlučkoch a sekrétoch infikovaných zvierat. Tieto zvieratá vylučujú veľké množstvo vírusu, ktorý môže infikovať iné zvieratá dýchacími cestami alebo orálnou cestou. Vírus môže byť prítomný v telesných sekrétoch už 4 dni predtým, ako sa u zvieraťa prejavia klinické príznaky ochorenia.

Spôsoby prenosu sú nasledovné:

* priamy kontakt medzi infikovanými a vnímavými zvieratami, inhaláciou infekčného aerosolu;
* priamy kontakt vnímavých zvierat s kontaminovanými predmetmi (obuv, oblečenie, ruky, vozidlá);
* ingesciou, hlavne u prasiat pri skrmovaní pomyjí a u teliat kontaminovaným mliekom
* kontaminovaným semenom pri umelej inseminácii;
* prenos na veľké vzdialenosti vzduchom až 60 km po súši a 300 km ponad vodu.

Šírenie vírusu je možné nasledovnými spôsobmi:

* cez infikované zvieratá, ktoré sa novo dostali do stáda (majú vírus v slinách, mlieku, sperme atď.);
* cez kontaminované ohrady/budovy alebo kontaminované dopravné prostriedky na prepravu zvierat;
* cez kontaminované materiály, ako je seno, krmivo, voda, mlieko alebo biologické látky;
* cez kontaminované oblečenie a obuv;
* prostredníctvom vírusom infikovaného mäsa alebo inými kontaminovanými živočíšnymi produktami (ak boli zvieratám podávané surové alebo nesprávne tepelne upravené);
* prostredníctvom infikovaných aerosólov (šírenie vírusu z infikovaného objektu prostredníctvom vzdušných prúdov).

**Vnímavé zvieratá**

* domestikované druhy párnokopytníkov (Artiodactyla) ako sú hovädzí dobytok, ošípané, ovce, kozy, vodné byvoly (*Bubalus bubalis*). Hlavným hostiteľom je hovädzí dobytok, aj keď niektoré kmene vírusu sú špecificky adaptované na ošípané.
* Africký byvol hrá úlohu v udržiavaní hlavne sérotypov SAT na území Afriky.
* Voľne žijúce párnokopytníky sú tiež vnímavé.

**Riziko pre verejné zdravie**

Slintačka a krívačka nie je ľahko prenosná na ľudí a nepredstavuje riziko pre verejné zdravie. Ľudia s vysokou expozíciou vírusom môžu mať vírus slintačky a krívačky svojom dýchacom trakte po dobu 24–48 hodín, preto sa odporúča pre personál vo výskumných zariadeniach 3–5 dňová osobná karanténa. Počas aktívneho prepuknutia sa to môže skrátiť na jednodňové obdobie po dôkladnej sprche a šampóne, výmene oblečenia a vykašliavaní. Klinické príznaky u ľudí neboli zaznamenané.

**Prameň nákazy:**

* Zvieratá v inkubačnej dobe a zvieratá s klinickými príznakmi.
* Všetky sekréty a exkréty infikovaných zvierat **už 4 dni pred prepuknutím klinických príznakov** ako je vydychovaný vzduch, sliny, mlieko, moč, féces, semeno, tekutina z pľuzgierov, amniotická tekutina, abortované plody u oviec. Vylučovanie vírusu vrcholí v čase objavenia sa klinických príznakov a prasknutí pľuzgierov.
* Mäso a mäsové výroby, v ktorých je ph väčšie ako 6,0.
* Prenášači sú uzdravené zvieratá alebo vakcinované a exponované zvieratá, u ktorých vírus perzistuje v orofarynxe viac ako 28 dní. Percento vírusonosičstva je 15–50 %, u HD nie je dlhšie ako 6 mesiacov, len u malej časti môže pretrvávať do 3 rokov.

**Klinické príznaky**

Závažnosť klinických príznakov závisí od sérotypu vírusu, expozičnej dávky, veku a druhu zvieraťa a od imunity hostiteľa. Chorobnosť môže u vnímavých populácií dosiahnuť 100 %. Mortalita je vo všeobecnosti nízka u dospelých zvierat (1–5 %), ale vyššia u mladých teliat, jahniat a prasiatok (20 % alebo viac).

Inkubačná doba je 2–14 dní. Táto sa môže líšiť, napríklad u oviec bolo potvrdených 1–12 dní, pričom najviac prípadov sa objaví medzi druhým a ôsmym dňom; 2–14 dní je u HD; a u ošípaných to môžu byť len 2 dni.

Klinické príznaky môžu byť od miernych alebo nevýrazných až po závažné: u hovädzieho dobytka a intenzívne chovaných ošípaných sú závažnejšie ako u oviec a kôz. Typickým klinickým príznakom je výskyt pľuzgierov (áft alebo vezikúl) na nose, jazyku alebo perách, vo vnútri ústnej dutiny, medzi prstami, nad kopytami, na ceckoch a na tlakových miestach na koži. Prasknuté pľuzgiere môžu mať za následok extrémne krívanie a neochotu pohybovať sa alebo prijímať krmivo. Pľuzgiere sa zvyčajne zahoja do 7 dní (niekedy aj dlhšie), ale môžu sa vyskytnúť aj komplikácie, ako napríklad sekundárna bakteriálna infekcia otvorených pľuzgierov. Ďalšími častými príznakmi sú horúčka, depresia, hypersalivácia, strata chuti do jedla, strata hmotnosti, spomalenie rastu a pokles produkcie mlieka, ktorý môže pretrvávať aj po vyliečení. Uvádza sa, že u chronicky postihnutých zvierat dochádza k celkovému zníženiu dojivosti o 80 %. Zdravie mladých teliat, jahniat a prasiatok môže byť ohrozené nedostatkom mlieka, ak sú infikované matky. K úhynu môže dôjsť ešte pred vznikom pľuzgierov v dôsledku multifokálnej myokarditídy. Myozitída sa môže vyskytnúť aj na iných miestach.

**Diagnostika**

Podozrenie na ochorenie možno vysloviť na základe klinických príznakov. Klinicky však nemožno slintačku a krívačku odlíšiť od iných vezikulárnych ochorení, ako je vezikulárna choroba ošípaných, vezikulárna stomatitída a vezikulárny exantém. Je preto nevyhnutné potvrdenie každého podozrenia na slintačku a krívačku laboratórnymi testami.

**Laboratórna diagnostika**

Na laboratórnu diagnostiku slintačky a krívačky odoberáme nasledovné vzorky:

– Epitel z neprasknutých alebo nedávno prasknutých vezikúl, vezikulárnu tekutinu.

Vzorky epitelu sú umiestnené do transportného média s pH of 7,2–7,6 a sú udržiavané

v chlade.

– Krv a ezofageálno-faryngeálnu tekutinu odoberanú metódou *probang cup* u prežúvavcov

alebo výter z hrdla u ošípaných. Vzorky odobrané probangom by mali byť schladené

alebo zmrazené hneď po odbere.

– Tkanivo myokardu alebo krv odobrané od mŕtvych zvierat.

Transport vzoriek je možný len za prísnych bezpečnostných opatrení.

**Detekcia vírusu**

Detekcia živého vírusu slintačky a krívačky, vírusového antigénu a vírusovej nukleovej kyseliny je dostačujúca na potvrdenie diagnózy.

RT-PCR (Reverse-transcription polymerase chain reaction) – je najčastejšie používanou metódou, ktorá stanovuje vírus-špecifickú nukleovú kyselinu vo vzorkách epitelu, mlieka, séra, orofarynxu.

Izolácia vírusu sa vykonáva inokuláciou primárnej tkanivovej kultúry bovinných tyroidných alebo prasacích, teľacích alebo jahňacích obličkových buniek. Vnímavé bunkové línie sú BHK-21, LFBK-αVβ6 alebo IB-RS-2.

Detekcia antigénu sa môže vykonávať ELISA testom alebo komplement fixačným testom.

**Sérologické testy**

Serologické testy sú vykonávané na tieto účely:

– certifikácia individuálnych zvierat pred importom alebo exportom (medzinárodný obchod);

– potvrdenie suspektných prípadov SlaKu;

– určenie prevalencie infekcie;

– hodnotenie účinnosti vakcinácie.

Podľa WOAH odporúčaní je možné využiť tieto sérologické testy: vírusneutralizačný test, ELISA testy aa EITB ( enzyme-linked immunoelectrotransfer blot assay).

**Prevencia a kontrola**

Prvotnými opatreniami opísanými v globálnej stratégii kontroly slintačky a krívačky sú prítomnosť systémov včasného zisťovania a varovania a vykonávanie účinného dohľadu v súlade s usmerneniami podrobne uvedenými v Kódexe pre suchozemské zvieratá WOAH. Pomáhajú monitorovať výskyt a prevalenciu choroby a umožňujú charakterizovať vírusy slintačky a krívačky. Implementácia stratégie kontroly slintačky a krívačky sa v jednotlivých krajinách líši a závisí od epizootologickej situácie. Vo všeobecnosti je nevyhnutné, aby majitelia a chovatelia hospodárskych zvierat dodržiavali prísne postupy biologickej bezpečnosti s cieľom zabrániť zavlečeniu a šíreniu vírusu. Medzi opatrenia, ktoré sa odporúčajú na úrovni farmy, patria:

– kontrola prístupu ľudí k hospodárskym zvieratám a zariadeniam;

– kontrolovaný vstup nových zvierat do existujúcich stád;

– pravidelné čistenie a dezinfekcia maštalí, budov, vozidiel a zariadení;

– monitorovanie a hlásenie ochorení a

– vhodná likvidácia hnoja a uhynutých tiel.

V pohotovostnom plánovaní pre prípadné vypuknutie choroby sa určia postupy na eradikáciu choroby, ako napr:

– humánna likvidácia všetkých nakazených, vyliečených a kontaktných zvierat vnímavých na slintačku a krívačku;

* vhodná likvidácia kadáverov a všetkých živočíšnych produktov;
* dohľad a sledovanie potenciálne nakazených alebo vystavených hospodárskych zvierat;
* prísna karanténa a kontroly pohybu hospodárskych zvierat, zariadení a vozidiel a
* dôkladná dezinfekcia priestorov a všetkého infikovaného materiálu (náradia, áut, oblečenia atď.).

**Vakcinácia**

V závislosti od situácie týkajúcej sa slintačky a krívačky môžu byť stratégie vakcinácie navrhnuté tak, aby sa dosiahlo masové pokrytie alebo aby boli zamerané na špecifické subpopulácie zvierat alebo zóny. Použité vakcíny by mali spĺňať normy WOAH týkajúce sa účinnosti a bezpečnosti a kmeň alebo kmene vo vakcíne musia antigénne zodpovedať kmeňom, ktoré cirkulujú v teréne. Je dôležité používať vakcíny s inaktivovaným vírusom, pretože inaktivovaný vírus nemá schopnosť množiť sa vo vakcinovaných zvieratách. Použitie vakcín so živým vírusom nie je prijateľné z dôvodu nebezpečenstva návratu k virulencii.

V rámci krajín EÚ vakcinácia proti slintačke a krívačke bola zakázaná od  roku 1990. Vakcinácia môže zohrávať úlohu v účinnej stratégii kontroly slintačky a krívačky, ale rozhodnutie o tom, či sa vakcinácia použije alebo nie, je na orgánoch štátu. Použitie vakcíny v ohnisku nákazy má imunomodulačný účinok a znižuje vylučovanie vírusu u infikovaných zvierat. Nástup špecifickej imunity je po 14 dňoch po vakcinácii.

**Výskyt slintačky a krívačky v Európe od roku 2001**

**Vypuknutie slintačky a krívačky v Spojenom kráľovstve v roku 2001** spôsobilo krízu v britskom poľnohospodárstve a cestovnom ruchu. V rámci tejto epizootie sa vyskytlo 2 000 prípadov ochorenia na farmách na väčšine britského vidieka. Prvý prípad ochorenia bol zistený na bitúnku v Essexe 19. februára 2001 u ošípaných z Buckinghamshire a z ostrova Wight. V priebehu nasledujúcich štyroch dní bolo v Essexe oznámených niekoľko ďalších prípadov a ministerstvo poľnohospodárstva, rybolovu a výživy (MAFF) zaviedlo obmedzenia pohybu hospodárskych zvierat v okruhu ôsmich kilometrov okolo nakazenej oblasti. Európska komisia 21. februára oznámila všeobecný zákaz vývozu akéhokoľvek mäsa, mliečnych výrobkov alebo hospodárskych zvierat zo Spojeného kráľovstva. Posledný prípad bol hlásený 30. septembra na farme Whygill Head pri Appleby v Cumbrii. Posledná likvidácia zvierat v Spojenom kráľovstve sa uskutočnila 1. januára 2002 na 2 000 ovciach na farme Donkley Woods. Bez nových pozitívnych testov sa Spojené kráľovstvo 14. januára 2002 vyhlásilo za krajinu bez výskytu slintačky a krívačky, čím sa oficiálne ukončilo 11 mesiacov trvajúce ohnisko slintačky a krívačky. Epidémia mala ničivý vplyv na poľnohospodársky sektor a viedla k porážke viac ako 6 miliónov zvierat a výdavkom verejného sektora vo výške 3 miliárd GBP (viac ako 6,5 miliardy EUR v súčasných cenách). Grafické zábery horiacich tiel zvierat, ktoré médiá hojne vysielali, odradili zahraničných aj miestnych návštevníkov od cestovania do vidieckych oblastí. Britský sektor cestovného ruchu a jeho podporné odvetvia znášali tento vplyv v najväčšej miere. Odhadované straty boli viac ako 5 miliárd libier (takmer 11 miliárd eur v súčasných cenách).

Podľa všetkého vírus slintačky a krívačky pochádzal z infikovaného alebo kontaminovaného mäsa, ktoré bolo súčasťou odpadov, ktorými sa kŕmili ošípané na farme Burnside v Heddon-on-the-Wall. Pomyje neboli riadne tepelne sterilizované, a tak sa vírus preniesol na ošípané. Keďže sa predpokladalo, že vírus sa v Spojenom kráľovstve pred vypuknutím epidémie nevyskytoval, a vzhľadom na to, že platili obmedzenia na dovoz mäsa z krajín, o ktorých sa vedelo, že sa v nich slintačka a krívačka vyskytuje, je pravdepodobné, že infikované mäso bolo do Spojeného kráľovstva dovezené nelegálne. Takýto dovoz bol pravdepodobne určený pre stravovacie zariadenia a na začiatku epidémie bol zavedený úplný zákaz kŕmenia stravovacím odpadom obsahujúcim mäso alebo mäsové výrobky. Bolo preukázané, že v roku 2001 MAFF nedokázalo dostatočne rýchlo reagovať a konalo príliš pomaly, hoci britský minister poľnohospodárstva ešte 11. marca tvrdil, že nákaza je pod kontrolou. Opatrenia na zastavenie veľkého objemu presunov zvierat z trhov s dobytkom v Spojenom kráľovstve neboli dostatočné; bez testovania choroby sa infikované zvieratá rýchlo presúvali po Britských ostrovoch, čo uľahčovalo šírenie vírusu slintačky a krívačky.

**V roku 2003** boli hlásené ohniská slintačky a krívačky v Spojenom kráľovstve, Francúzsku, Holandsku a Írsku.

**Ďalšie ohnisko nákazy bolo v Spojenom kráľovstve potvrdené 3. augusta 2007** na farme na výkrm hovädzieho dobytka neďaleko Guildfordu v Surrey. Orgány Spojeného kráľovstva prijali opatrenia v súlade so smernicou Rady 2003/85/ES. Komisia prijala rozhodnutie Komisie 2007/552/ES o dočasných ochranných opatreniach v súvislosti s výskytom ohniska slintačky a krívačky v Spojenom kráľovstve. V auguste a septembri 2007 bolo potvrdených ďalších 7 prípadov slintačky a krívačky a boli prijaté opatrenia v súlade s právnymi predpismi EÚ. Príslušný kmeň vírusu bol FMD 01 BFS6, podobne ako vírus, ktorý bol izolovaný v ohnisku slintačky a krívačky vo Veľkej Británii v roku 1967. Zistilo sa, že je najviac podobný kmeňom používaným v medzinárodných diagnostických laboratóriách a pri výrobe vakcín, vrátane pracoviska Pirbright, ktoré spoločne využívajú Institute of Animal Health (IAH) a farmaceutická spoločnosť Merial Animal Health Ltd.

**Vypuknutie slintačky a krívačky v Nemecku v roku 2025**

V piatok 10. januára 2025 Nemecko oznámilo vypuknutie slintačky a krívačky v Brandenbursku, kde uhynuli tri vodné byvoly. Telá dvoch zvierat, ktoré uhynuli ako prvé, boli odoslané do kafilérie, zatiaľ čo tretie zviera, ktoré uhynulo o deň neskôr, bolo pozitívne testované na slintačku a krívačku. Príslušný podnik choval 14 vodných byvolov, ktoré neboli určené na výrobu mliečnych výrobkov. Nemecko už pri podozrení okamžite zaviedlo opatrenia na kontrolu zdravia zvierat v súlade s Nariadením (EÚ) 2016/429 a delegovaným Nariadením (EÚ) 2020/687 vrátane utratenia zvyšných vodných byvolov v dotknutom zariadení a zriadenia dočasného pásma s obmedzeným pohybom, ktoré pozostáva z ochranného pásma s minimálnym polomerom 3 km a pásma dohľadu s minimálnym polomerom 10 km. Výsledky z národného referenčného laboratória a referenčného laboratória EÚ pre slintačku a krívačku naznačujú, že ide o vírus slintačky a krívačky sérotypu O, pričom najbližšia sekvencia pochádza z Türkiye z decembra 2024 a predtým bola zaznamenaná v iných častiach sveta, napríklad v Iráne, Indii a Nepále. WOAH obnovil status Nemecka ako krajiny bez výskytu slintačky a krívačky, v ktorej sa nevykonáva očkovanie, s okamžitou platnosťou od 12. marca 2025, s výnimkou územia zóny obmedzenia šírenia nákazy.

**Vypuknutie slintačky a krívačky v Maďarsku v roku 2025**

V piatok 7. marca 2025 Maďarsko nahlásilo potvrdenie vypuknutia slintačky a krívačky u dojníc v Győr-Moson-Sopron oblasti, v obci Kisbajcs, 2,5 km od hraníc so Slovenskom. Výsledky Národného referenčného laboratória a EÚ referenčného laboratória potvrdili sérotyp O, ktorého sekvencia je blízka sérotypu vyskytujúceho sa v Pakistane v roku 2017 a 2018. Maďarsko ihneď prijalo opatrenia súlade s Nariadením (EÚ) 2016/429 a delegovaným nariadením (EÚ) 2020/687 vrátane utratenia všetkých kusov hovädzieho dobytka na postihnutej farme, všetkých kontaktných zariadeniach a v zariadeniach v reštrikčnej zóne, pozostávajúcej z pásma ochrany (3 km) a pásma dohľadu (10 km). Ďalšie ohnisko bolo potvrdené 26.3.2025 na ďalšej farme dobytka v Rábsko-mošonsko-šopronskej stolici v obci Levél, ktorá leží 30 kilometrov od slovenských hraníc a 40 km od pôvodného ohniska v obci Kisbajcs. Nasledujúce týždne ukážu, či sa v Maďarsku podarí zastaviť šírenie nákazy.

**Vypuknutie slintačky a krívačky na Slovensku v roku 2025**

Dňa 21. marca 2025 boli v Národnom referenčnom laboratóriu pre slintačku a krívačku (ŠVPÚ – VÚ Zvolen) potvrdené pozitívne výsledky vzoriek odobratých v 3 chovoch hovädzieho dobytka. Ide o chovy v Medveďove, Ňárade a v Bake v okrese Dunajská Streda, blízko slovensko – maďarských hraníc. Spolu ide o 2771 zvierat rôznych kategórií (1 699 dojníc, 501 teliat, 492 jalovíc a 79 býkov). Jedno z ohnísk sa nachádza v reštrikčnej zóne zriadenej z dôvodu ohniska SLAK, ktoré bolo potvrdené 7. 3. 2025 v Maďarskej republike. Hlavný veterinárny lekár SR z tohto dôvodu nariadil mimoriadne núdzové opatrenia. Expertný tím veterinárnych lekárov zahájil ochrannú vakcináciu zvierat v dvoch ohniskách slintačky a krívačky. Dňa 21. 03. 2025 bola privezená zásoba 10 000 vakcinačných dávok vakcíny AFTOPOR, určenej na imunizáciu vnímavých druhov domácich párnokopytníkov a ošípaných proti slintačke a krívačke. Je to inaktivovaná vakcína obsahujúca mix purifikovaných antigénov, ktorá umožňuje rozlíšiť infikované a vakcinované zvieratá. Použitie vakcíny v ohnisku nákazy slúži na moduláciu imunitného systému a na zníženie vylučovania vírusu slintačky a krívačky. Toto opatrenie bolo prijaté na získanie času potrebného na humánne usmrcovanie zvierat v jednotlivých ohniskách. Európska Komisia bola o tomto opatrení informovaná.

Dňa 25. marca 2025 bol v Národnom referenčnom laboratóriu pre slintačku a krívačku (ŠVPÚ – VÚ Zvolen) potvrdený pozitívny výsledok vo vzorkách odobratých v chove hovädzieho dobytka na farme Malý Lúč v okrese Dunajská Streda. Išlo o štvrté potvrdené ohnisko slintačky a krívačky v Slovenskej republike, týka sa 279 zvierat. Ohnisko sa nachádza v aktuálne vymedzenej reštrikčnej zóne (zóne dohľadu) pre slintačku a krívačku. Vláda pre slintačku a krívačku 25.3.2025 vyhlásila na Slovensku mimoriadnu situáciu.

**Záver**

Slintačka a krívačka je nákaza, ktorá má devastujúci vplyv nielen na živočíšnu výrobu, ale aj na hospodárstvo celej krajiny. Jej vypuknutie je pohromou pre farmárov a výzvou pre veterinárnych lekárov. Je ťažké zvládnuť likvidáciu chovov fyzicky, ekonomicky i emocionálne. Takáto krízová situácia  preverí pripravenosť veterinárnej služby i celého štátu. V súčasnosti si nikto nedovolí odhadnúť, kedy sa šírenie nákazy zastaví a aké veľké budú straty. Len mobilizácia všetkých zložiek veterinárnej služby s podporou štátu, spojenie všetkých síl, zdieľanie vedomostí a informácii nám môže pomôcť zvládnuť túto nákazu tak, aby nedochádzalo k ďalším stratám. Nie je tu miesto na mocenské sváry a zneužívanie situácie na politické účely.

**SUMMARY**

MOJŽIŠOVÁ, J.: **Foot-and-mouth disease – basic facts about the disease and its occurrence in Europe.**

Foot-and-mouth disease is a disease that has a devastating impact not only on animal production, but also on the economy of the entire country. Its outbreak is a disaster for farmers and a challenge for veterinarians. It is difficult to manage the liquidation of livestock physically, economically and emotionally. Such a crisis situation will test the preparedness of the veterinary service and the entire state. Currently, no one dares to estimate when the spread of the disease will stop and how great the losses will be. Only the mobilization of all components of the veterinary service with the support of the state, the joining of all forces, the sharing of knowledge and information can help us manage this disease so that there are no further losses. There is no place here for power struggles and the abuse of the situation for political purposes.

**Zdroje:**

[**https://www.woah.org/en/disease/foot-and-mouth-disease/**](https://www.woah.org/en/disease/foot-and-mouth-disease/)

[**https://food.ec.europa.eu/animals/animal-diseases/diseases-and-control-measures/foot-and-mouth-disease\_en**](https://food.ec.europa.eu/animals/animal-diseases/diseases-and-control-measures/foot-and-mouth-disease_en)

[**https://www.europarl.europa.eu/RegData/etudes/BRIE/2025/767220/EPRS\_BRI(2025)767220\_EN.pdf**](https://www.europarl.europa.eu/RegData/etudes/BRIE/2025/767220/EPRS_BRI(2025)767220_EN.pdf)

[**https://openknowledge.fao.org/server/api/core/bitstreams/55035374-054a-4d2f-9d8c-2735211b5be9/content**](https://openknowledge.fao.org/server/api/core/bitstreams/55035374-054a-4d2f-9d8c-2735211b5be9/content)

[**https://svps.sk/vyskyt-slintacky-a-krivacky-slak-na-slovensku/**](https://svps.sk/vyskyt-slintacky-a-krivacky-slak-na-slovensku/)

**Obr. 1**

**Zdroj : https://wahis.woah.org**

